د کوټې پېښې د انصاف نظام لړزولی
د کوټې مخور وکيلان وايي په وکيلانو باندې له حملې څخه په ټول ايالت کی عدالتي نظام لړزېدلی دی، د سر د وکيلانو پوره یو نسل له منځه تللی او هغه خلگ چې د مقدمو لپاره کوټې ته ځي هم ډېر زیات اغېزمن شوي دي
واشنگټن — د بلوچستان مرکزي ښار کوټه کی په وکيلانو باندي د ځانمرگې بريد یوه اونۍ ورسته هم هلته عمومي وضع په غم لړلې او ويرجنه ده. په عدالتونو کې کار نه دی پیل شوی، وکيلان د صدمې په حال کی د ژوندي پاته ملگرو سره په ژړاگانو او د ژوبل ملگرو دپاره په دعاگانو بوخت دي. دا خبرې د ډيوه رېډيو د روانو چارو په خپرونه کی د کوټې مخورو وکيلانو برخوردارخان اڅکزي او حسېن آغا کړي دي. دوی وايي په وکيلانو باندې له حملې څخه په ټول ايالت کی عدالتي نظام لړزېدلی دی، د سر د وکيلانو پوره یو نسل له منځه تللی او هغه خلگ چې د مقدمو لپاره کوټې ته ځي هم ډېر زیات اغېزمن شوي دي. د دوی په وینا ترهگر وکيلان په دې په نخښه کوي چې هغوي تل په ټولنه کي د هرې ناروا په ضد غږ پورته کړی، که هغه د ولسواکۍ لپاره وي ېا د بشري حقونو او بې درکه کسانو لپاره وي. د کوټې د اوسنۍ وضعې په اړه بشپړه خپرونه په لاندېني لينک اوریدی شئ. کوربه نصير احمد کاکړ دی: نصیر کاکړ د کال ٢٠٠٢ راهسې وړمبی په کوټه او وس په واشنگټن کې د وایس اف امریکا سره د خبریال په توگه خدمات ترسره کوي. نصیر کاکړ د وي او ای ډیوه لپاره د نړي والو چارو ترڅنگ، د افغانستان، پاکستان او ایران او په یو شمیر نورو موضوعاتو ملټي میډیا خبرونه او رپورټونه تیاروي.